text: Politiet efter spøgelsesbilister: Skiltning ved vejarbejde er ok
  31 august 2018 kl. 04.29
  Syd- og Sønderjyllands Politi har natten til fredag endnu en gang tjekket skiltningen ved vejarbejdet på Esbjerg-motorvejen.
  
  Allan Dalager, vagtchef, Syd- og Sønderjyllands Politi: "Vi må igen opfordre trafikanterne til at øge deres opmærksomhed og sætte farten ned, når de nærmer sig vejarbejdet. I mørke og regnvejr er der ekstra grund til at skærpe sanserne."
  Torsdag aften kom endnu en bilist på vildspor ved vejarbejdet på Esbjerg-motorvejen. Det skete kun et døgn efter, at 72-årig kvinde blev forvirret og blev kortvarigt spøgelsesbilist, da hun skulle finde ned på Esbjerg-motorvejen ved Torsdag aften var det en 66-årig kvinde, der kort før klokken 22 kom på afveje.
  - Hun blev dog ikke en egentlig spøgelsesbilist, da hun ikke kørte mod færdselsretningen - men alene kom til at køre ind på den afspærrede del af motorvejen, hvor vejarbejdet er i gang. Der var dog ingen fare for en ulykke, da der ikke blev arbejdet på stedet i aftentimerne, siger vagtchef Allan Dalager, Syd- og Sønderjyllands Politi, fredag morgen til TV SYD.
  Vagtchefen oplyser, at politiet efter den nye episode torsdag aften atter har kørt strækningen omkring vejarbejdet igennem og kontrolleret skiltning og lyssætningen.
  - Alt er udført efter foreskrifterne, så vi må igen opfordre trafikanterne til at øge deres opmærksomhed og sætte farten ned, når de nærmer sig vejarbejdet. I mørke og regnvejr er der ekstra grund til at skærpe sanserne, siger vagtchef Allan Dalager, Syd- og Sønderjyllands Politi.
  Den vildfarne bilist torsdag aften blev venligt vejledt af politiet og slipper uden bøde, mens den 72-årige kvinde, der onsdag aften kortvarigt kom til at køre mod færdselsretningen, vil få et bødekrav.
  